***נספח א***

**יחסי ישראל-קנדה: סחר בילטרלי ושיתופי פעולה בתחום המו"פ**

קנדה מהווה **שותפת סחר משמעותית** של ישראל, כאשר בשנת 2017 עמד היקף הסחר בין המדינות על 1.03 מיליארד דולר, עם מאזן סחר חיובי לטובת ישראל (258.5 מיליון דולר): בשנה זו **שבר שיאים** היצוא הישראלי לקנדה ועמד על 643.9 מיליון דולר ואילו היבוא הקנדי לישראל עמד על 385.4 מיליון דולר. ענפי היצוא העיקרי מישראל לקנדה הם מכונות (22.7%), כימיקלים (22.6%) וציוד רפואי ואופטי (10.3%). ענפי יבוא הסחורות העיקריים מקנדה לישראל הם מכונות (25.1%), תחבורה (23.2%) וכימיקלים (13.4%).

בנוסף לסחר הבילטרלי, בין קנדה לבין ישראל **שיתופי פעולה מרשימים בתחום המו"פ**. כך, למשל, ניתן למנות את הקרן למו"פ תעשייתי קנדה-ישראל (CIIRDF) – המתמרצת ומממנת שיתופי פעולה במו"פ בין חברות קנדיות וישראליות, תוך שימת דגש על מסחור טכנולוגיות חדשות וייסוד קשר עסקי ומחקרי לטווח ארוך; שותפות קוויבק-ישראל (Quebec-Israel Collaboration**;** 2016), בעקבותיה הוציאה הרשות לחדשנות קולות קוראים לחברות ישראליות במגוון סקטורים; שת"פ OICP-ישראל – למימון מחקרים משותפים של חברות ישראליות וחברות קנדיות באונטריו, תוך התמקדות במסחור טכנולוגיות חדשות; שת"פ בין OCE (המרכז למצוינות של אונטריו) לבין הרשות לחדשנות – תמיכה בשת"פ תעשייתי של עסקים קטנים ובינוניים, חברות גדולות ומוסדות אקדמיים לפיתוח משותף של טכנולוגיות חדשניות בתחום הניידות החכמה; וכן, שת"פ בין בית החולים המחקרי Baycrest בקנדה לבין הרשות לחדשנות – לפיתוח מוצרים בתחום בריאות המוח ובריאות הקשיש.